Id-Deċiżjoni tal-Kunsill
tat-22 ta’ April 1997
li tikkonċerna l-konklużjoni tal-Ftehim dwar l-akkwist ta’ telekomunikazzjoni u l-Ftehim f’forma ta’ memorandum li jikkonċerna l-akkwist ta’ operaturi privati tat-telekomunikazzjoni bejn il-Komunità Ewropea u r-Repubblika tal-Korea
(97/784/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 113, b’konnessjoni mal-ewwel sentenza tal-Artikolu 228(2) tiegħu,
Wara li kkunsidra l-proposta mill-Kummissjoni,
Billi l-Ftehim dwar il-forniment tat-telekomunikazzjoni u l-Ftehim f’forma ta’ memorandum li jikkonċerna l-akkwist ta’ operaturi privati tat-telekomunikazzjoni bejn il-Komunità Ewropea u r-Repubblika tal-Korea għandhom ikunu approvati;
Billi l-konklużjoni tal-Ftehim dwar l-akkwist tat-telekomunikazzjoni u l-Ftehim f’forma ta’ memorandum għandhom ikunu bbażati fuq l-Artikolu 113 tat-Trattat għax il-Ftehim japplika biss għall-prodotti u s-servizzi li għandhom x’jaqsmu mal-akkwist ta’ dawn il-prodotti;
Billi huwa xieraq li l-Kunsill għandu jawtorizza lill-Kummissjoni, b’konsulenza ma’ kumitat speċjali maħtur mill-Kunsill, biex japprova tibdil minn-naħa tal-Komunità fl-Anness I tal-Ftehim ta’ l-akkwist tat-telekomunikazzjoni; billi, b’dana kollu, din l-awtoriżżazzjoni tkun limitata għat-tibdil li joħroġ mill-applikazzjoni tal-proċedura ta’ l-Artikolu 8 tad-Direttiva tal-Kunsill 93/38/KEE tal-14 ta’ Ġunju 1993 li tikkoordina l-proċeduri ta’ l-akkwist ta’ l-entitajiet li joperaw fis-setturi ta’ l-ilma, ta’ l-enerġija, tat-trasport u tat-telekomunikazzjoni [1],
IDDEĊIEDA KIF ĠEJ:
Artikolu 1
Il-Ftehim dwar l-akkwist tat-telekomunikazzjoni u l-Ftehim f’forma ta’ memorandum li jikkonċerna l-akkwist ta’ l-operaturi privati tat-telekomunikazzjoni bejn il-Komuntità Ewropea u r-Repubblika tal-Korea huma b’hekk approvati f’isem il-Komunità.
It-testi tal-Ftehim u tal-memorandum huma mehmuża ma’ din id-Deċiżjoni.
Artikolu 2
Il-President tal-Kunsill huwa b’hekk awtorizzat li jaħtar il-persuna li jkollha s-setgħa li tiffirma l-Ftehim u l-memorandum biex b’hekk torbot lill-Komunità.
Artikolu 3
Il-Kummissjoni hija b’hekk awtorizzata biex tapprova, f’isem il-Komunità, tibdil fl-Anness I tal-Ftehim dwar l-akkwist tat-telekomunikazzjoni.
Il-Kummissjoni għandha tkun megħjuna f’din ir-responsabbilità minn kumitat speċjali maħtur mill-Kunsill.
L-awtorizzazzjoni li hemm referenza dwarha fl-ewwel subparagrafu għandha tkun limitata għat-tibdiliet li jkun hemm bżonn meta l-proċeduri stabbiliti fl-Artikolu 8 tad-Direttiva 93/38/KEE jkunu applikati.
Magħmula fil-Lussemburgu, fit-22 ta’ April 1997.